作者:無名氏
標題:沁園春
內容:長至陽生，律轉黃鍾，門左弧垂。記當年瑞世，夢傳玉燕，今朝誕節。香爇金猊。南極星明，北山堂邃，松檜蒼蒼龜鶴隨。況蟠桃下熟，仙童來獻，喜介雙眉。平生謀畫多奇。算收拾功名須有時。曾指麾萬騎，芻飛粟挽，折衝千里，彗掃星馳。薦口瀾翻，宸恩鼎至，此去須還衣錦歸。人都道，黑頭卿相，慷慨男兒。